Ouers vra 'net gebede' ná baba byna by dagsorg sterf | Maroela Media
'n Egpaar van Mbombela (Nelspruit) in Mpumalanga is vas oortuig dat "die krag van gebed" hul ses maande oue dogtertjie weer volkome sal laat herstel nadat sy onlangs by 'n dagsorgsentrum "by die dood omgedraai het" en tans in die hoësorgeenheid van 'n Johannesburgse hospitaal is.
Verna Rheeders Mulder het aan Maroela Media vertel sy en haar man, Ryno, het in dié stadium nét hul geloof om aan vas te klou in hul hoop dat hul dogtertjie, Mienke, weer sal herstel.
Mulder sê die egpaar, wat vir dieselfde sakeonderneming in Nelspruit werk, se donkerste nagmerrie het waar geword toe die dagsorgsentrum hulle op 25 Augustus met die nuus bel: Mienke is na die hospitaal gehaas.
Volgens die dagsorgmoeder het Mienke aan melk verstik en was sy geruime tyd sonder suurstof terwyl hulle haar na die hospitaal gehaas het.
"Die dagsorgmoeder het my histeries gebel. Toe ek die telefoon antwoord, het ek onmiddellik geweet iets is nie reg nie," sê sy. "Sy het net gesê iets is fout met Mienke en ons moet kom voordat sy die telefoon neergesit het. My wêreld het inmekaargetuimel – ek het histeries begin skree en Ryno het na my toe gehardloop in my kantoor. Ons het in die motor gespring en na die dagsorgsentrum gejaag, maar sy was reeds na die hospitaal geneem.
Klein Mienke voor die ongeluk by die dagsorg (Foto: Facebook)
"Ryno het voor die hospitaal stilgehou en ek het ingehardloop. Die verpleegpersoneel het my na haar toe gevat, waar ek Mienke vir die eerste keer gesien het. My kind was dood. Daar was niks lewe in haar nie. Die dokters het vir my gesê hulle het hul bes probeer, maar ek het histeries aanhou gil: 'Julle beste is nie goed genoeg nie!' Een van die susters het my uit die vertrek geneem en gesê hulle sal aanhou probeer om haar hart weer te laat klop."
Die mediese personeel kon sowat 15 minute later daarin slaag om Mienke se hart weer aan die gang te kry. Sy is aan suurstofmasjiene gekoppel en per helikopter na 'n Johannesburgse hospitaal gevlieg omdat die hospitaal in Nelspruit nie die nodige fasiliteite gehad het om haar aan die lewe te hou nie.
Die egpaar het per motor na Johannesburg gereis.
"Dokters se nuus by ons aankoms by dié hospitaal was selfs meer verdoemend. Hulle het ná verskeie toetse gesê ons moet onsself voorberei dat sy gaan sterf en dat sy dit waarskynlik nie nog 'n dag sal maak nie. Maar ons het geweier om op te gee – ons het gebid en God om genade gesmeek. Mense van reg oor die land het vir ons gebid en tot dusver het God haar vir ons gespaar," sê sy.
Die mediese span is nog besig met die ondersoeke en die presiese omvang van haar mediese toestand is nog nie bekend gemaak nie. Dit is nog nie seker of sy permanente skade sou hê nie. Intussen is Mienke steeds op suurstofmasjiene, maar die egpaar glo gebede sal hul dogtertjie weer heeltemal laat herstel.
"Haar toestand is in dié stadium baie op en af. Die dokters wou nog nie 'n prognose maak nie – hulle wil in elke geval niks vir ons sê tot sy wakker is nie. Sy het Dinsdag vinnig haar oë oopgemaak, en in my hart is dit 'n goeie teken hoewel die dokters ons nie wil hoop gee nie. Ons glo egter in die krag van gebed, daarom hou ons net aan bid vir haar lewe. Ons vat dit dag vir dag, môre sal ons weet watter kant toe."
Mulder sê die egpaar wil ander ouers én dagsorgpersoneel waarsku om voorbereid te wees op soortgelyke situasies en om te weet wat om in só geval van lewe en dood te doen.
"Mense moet ingelig wees. Hulle moet weet wat om in só situasie te doen wat dalk 'n kind se lewe kan red of die moontlikheid van 'n volkome herstel kan vergroot," sê sy.
'n Facebook-blad is vir Mienke gestig om daagliks meer inligting oor haar vordering te gee. Vir meer inligting besoek Please pray for Mienke op Facebook.
Mienke, pop. God het groot planne vir jou! Jy moet deur druk jong. Ons bid sterk dat God jou tenvolle gaan genees en dat jy sommer gou weer saam jou mamma, pappe en sussies tuis sal wees. Baie liefde aan julle elkeen en hou moed. God is in volle beheer.
Skatlam.. tannie bid vir jou ek glo dat jy ten volle sal genees. Maar ek wil vra nie vra nie iets sterker as vra.. smeek.. kyk weereens na jou dagmoeder? Gaan kyk op ongereelde tye wat daar aangaan.. het jou dagmoeder volgens wetgewing die nodige noodhulp kursusse gedoen? Is daar genoemsame toesig vir die aantal babas bv een volwasse opsigtiger vir elke 5 babas? Mammas dis julle verantwoordelikheid om seker te maak… ja ek weet ongelukke gebeur.. maar maak seker … dis jou stukkie goud daardie en niemand gaan jou stukkie goud as kosbaar en raar sien soos net jy… Lees meer »
Baie sterkte vir die ouers. Ons bid vir Mienke vir volkome herstel. God is Groot!
My hart gaan uit na julle, die mooiste liefde poppie. Ek bid vir die beste vir haar. Dit is enige dagsorg, skool, ouer, oupa, ouma se grootste vrees en dit kan met enige een gebeur. Dit is goed dat alles dagsorg sentrums en skooltjies 'n noodhulpkursus doen, maar die verstik gebeur so onverwags en as hul net met 'n ander 1 doek omruil intussen kan dit so slegte nadraai hê. Mens moet maar in hierdie tyd saamstaan, saambid en saam waak, dit is almal se pyn, eweneens ons wat hier lees , wat dit al beleef of gesien het self… Lees meer »
Ek wil graag die vlg sê/vra: Dit is baie hartseer wat met Mienke gebeur het maar daar is baie ander kindertjies/ouers wat ook soortgelyke hartseer beleef. Ek wou net gou my kleinkind se speelmatjie regtrek wat ongeveer 2 sekondes geduur het en het hom in die stootkarretjie gesit en skielik hoor ek 'n slag en het hy uit die waentjie geval met slegs 'n knop op die kop en bietjie gehuil. In my geval was dit dus nie so ernstig nie, maar kyk net hoe vinnig gebeur sulke dinge. Ons bid vir Mienke en haar ouers, maar ook vir al… Lees meer »